In die knyp met skuld – wat nou? - Jou Geld | Solidariteit WêreldJou Geld | Solidariteit Wêreld
Tuis › Artikels › In die knyp met skuld – wat nou?
Baie mense was tydens die afgelope jaar genoodsaak om na skuldberading te kyk. Dit is die proses waardeur 'n kliënt gaan indien hy nie meer sy maandelikse verpligtinge teenoor krediteure kan nakom nie. Die skuldberader sal met elke krediteur 'n nuwe terugbetaling-ooreenkoms onderhandel wat die kliënt kan bekostig om elke maand te betaal.
Aan die einde van die nuwe termyn sal die kliënt geen skuld hê nie, want tydens die proses mag jy geen nuwe skuld aangaan nie. Die groot voordeel hier is dat jy aan die einde van die termyn skuldvry is! Dit is baie beter as om elke drie jaar net jou huis te herfinansier en groter skuld te maak, of net elke jaar 'n groter oortrokke fasiliteit op jou kredietkaart te kry. Jou skuld word net elke jaar meer en meer.
Wanneer moet iemand aansoek doen vir skuldberading?
Indien daar elke maand 'n tekort tussen jou inkomste en uitgawes is en jy kan nie die tekort laat verdwyn deur meer spaarsaam te leef nie, is jy 'n kandidaat vir skuldberading. Met ander woorde, jy het reeds met al jou krediteure gaan praat vir herstrukturering van jou skuld deur verminderde rentekoerse of verlenging van afbetaalooreenkomste. As jy reeds jou uitgawes soos elektrisiteit, water, kos, klere en versekering gesny het, familie en vriende om hulp gevra het en jy het geen uitkomkans nie, dan is skuldberading vir jou.
Enige persoon kan aansoek doen vir skuldberading, solank die persoon 'n maandelikse inkomste het. Dit is belangrik, want jy moet die krediteure 'n nuwe aanbod kan maak in stede van die gewone betalings. Die bedrag word uitgewerk deur al jou noodsaaklike uitgawes van jou netto inkomste af te trek. Noodsaaklike uitgawes is huur, kos, water, ligte, versekering, skoolgeld ens. Die bedrag wat oorbly, word eweredig tussen al die krediteure verdeel of aangebied as betaling. Jou begroting word aan elke krediteur gewys as motivering van die nuwe bedrag wat aangebied word.
Die grootste fout wat die meeste mense maak
Die grootste fout wat die meeste mense maak, is dat hulle te lank neem om vir skuldberading aansoek te doen. Dit is in die menslike natuur om te hoop dat dinge die volgende dag beter sal gaan, maar meestal verbeter die situasie nie. Dinge raak gewoonlik slegter.
Indien jy te lank wag voor jy aansoek doen vir skuldberading, kan dit die bank tyd gee om regstappe te neem. Sodra die bank regstappe geneem het, is hulle nie so bereid om te onderhandel as wat hulle sou gewees het toe jy nog op datum was met jou rekeninge nie.
Wat om te doen voor jy aansoek doen vir skuldberading
Skryf al jou inkomste en uitgawes neer. Indien daar 'n maandelikse tekort is, doen die volgende:
Kyk of jy enige van jou nie-krediteur-uitgawes kan sny. Dit is brandstof, telefoon, DStv, kos, klere, water, ligte, versekering, restaurant-etes ens.
Die volgende stap is om met elkeen van jou krediteure te praat. Praat eerstens met die krediteur van jou verband. Indien jy nog op datum is, gaan jy baie onderhandelingsmag hê. Vra vir laer rente of verleng jou afbetaaltyd.
Indien jy jou werk verloor het, vra die bank vir 'n 'betaalvakansie' vir drie maande tot jy nuwe werk gevind het.
Gaan dan na jou voertuigfinansier en vra vir laer rente en 'n langer termyn.
Indien jy nog steeds 'n maandelikse tekort op jou begroting het, moet jy met elk van jou kredietkaartverskaffers gaan onderhandel. Doen dieselfde met al jou lenings.
Wat gebeur as ek niks doen nie?
Indien jy elke maand kort betaal op jou rekeninge, gaan jou krediteur regstappe begin neem. Die krediteure sal jou eerstens in die eerste drie maande probeer oorreed om jou rekening op datum te bring. As hulle sien dit werk nie, sal jou lêer na hul invorderingsafdeling gaan. Indien hulle sien dat jy steeds nie reageer nie, sal hulle jou lêer aan hulle prokureurs oorgee. Die prokureurs mag dalk nog een waarskuwing stuur, maar dan sal hulle 'n artikel 129-kennisgewing uitreik wat jou inlig dat 'n dagvaarding uitgereik gaan word, en kort daarna die dagvaarding stuur.
Jy kan die dagvaarding teenstaan, maar jy gaan duur regskoste hê. Die krediteur se prokureur moet jou dan laat weet wanneer die hofdatum is. Jy kan jouself daar gaan verdedig. Indien die hof in die guns van die krediteur beslis, sal die krediteur 'n beslagleggingsbevel of 'n beslagleggingsbevel op jou salaris by die hof kry.
Die prokureur sal dit aan die balju oorhandig, wat dan na jou werksplek of huis kom om die hofbevel uit te voer. Die hofbevel is vir 30 jaar geldig, maar sal net vir vyf jaar op jou kredietrekord wys. In dié tyd sal dit baie moeilik wees om weer krediet te kry, en dit sal ook sleg reflekteer indien jou werknemer 'n kredietsoektog op jou naam doen en die aantekening op jou kredietrekord sien.
Kontak 'n skuldberader en doen aansoek vir skuldberading voor dit te laat is!
Die Solidariteit Beroepsgilde vir Finansiële Praktisyns is 'n gemeenskap wat daarop toegespits is om professionele persone wat dienste in die finansiële bedryf aanbied met mekaar in kontak te bring en die waghond te wees wat brandpunte in die beroep met werkbare oplossings takel. Die Gilde bied ook aan lede 'n netwerk waardeur hulle met mekaar kan skakel, beste praktyke kan deel en sake kan doen.